Cheetahs druk nege keer teen die Kings | Netwerk24
Cheetahs druk nege keer teen die Kings
Deur Owen Kock 27 April 2019 19:49
Kom ons wees eerlik: 'n Wentelling van 61-25 kan maklik vertolk word as 'n skouspel. Saterdag se Pro14-wedstryd tussen die Cheetahs en die Kings in Bloemfontein was egter ondanks dié groot wentelling allesbehalwe 'n skouspel.
Ek het met my oë toe geduik! Die Cheetahs se Malcolm Jaer duik oor die doellyn. Foto: Mlungisi Louw
Dit was nooit te betwyfel dat die Cheetahs die wedstryd teen die Kings sou wen nie, dit het maar gegaan oor hoe groot die telling sou wees.
Die Cheetahs het teen rustyd reeds gemaklik met 28-13 voorgeloop.
Die Vrystaters het gewys hoekom hulle vrees by baie van hul teenstanders inboesem met hul goeie spel, maar, die Vader weet, hoekom het hulle nie die hele seisoen só gespeel nie?
Hulle kon voor die wedstryd geredeneer het dat hulle voor gister se wedstryd reeds 71 drieë gedruk het, maar die span wat Saterdagaand gespeel het, het gewys hulle kan ondanks hul jeugdige ouderdom met taai spanne afreken.
Sou die Springbok-afrigter, Rassie Erasmus, na die wedstryd gekyk het, sou hy geweet het die goeie spel wat hy in die Cheetah-haker Joseph Dweba raakgesien het, was g'n vloek nie.
Hy was weer 'n kordaat mannetjie op die veld en het die Kings behoorlik laat walgooi met sy kraglopies. Daar gaan in die toekoms nog baie van heer Dweba gehoor word.
Die blits Rabs Maxwane kon toe nie die rekord vir drieë in 'n seisoen gedruk sy eie maak nie, maar as hy voortgaan soos dié seisoen, kan hy dit volgende seisoen vermag, mits sy spanmaats minder selfsugtig is.
Vir die Kings het die buitesenter, Harlon Klaasen, twee keer gaan druk en die voormalige Springbok-vleuel Bjorn Basson het ook gaan druk, maar dit was waar alles vir die sukkelende Kings geëindig het.
Hulle was nie uitermatig swak nie, maar hulle het goed gedoen om die Cheetahs van hul doellyn te hou om nie meer as nege drieë te gaan druk nie.
Puntemakers: Cheetahs 61 (28): Drieë: Abongile Nonkontwana, Walt Steenkamp, Joseph Dweba, Shaun Venter (2), Louis Fouché, Benhard Janse van Rensburg, Malcolm Jaer, Boan Venter. Doelskoppe: Tian Schoeman (8). Southern Kings 25 (13): Drieë: Harlon Klaasen (2), Bjorn Basson. Doelskoppe: Masixole Banda (2). Strafdoele: Banda (2).